ད་ཡོད་རང་རེའི་ཤེས་ཡོན་གྱི་སྒྲོམ་གཞིའི་ཁོངས་བསླབ་གཞིའི་རྩ་འཛིན་བཟོ་འགོད་ཀྱི་ལས་རིམ་ནང་དགེ་རྒན་གྱིས་ཐེ་བྱུས་བྱ་ཚད་ནི་ཧ་ཅང་ཉུང་ཉུང་ཡིན།དེར་བརྟེན།ཚོགས་ཆུང་འདིས་ཤེས་རིག་ལས་ཁུངས་ཀྱིས་གཏན་འབེབས་གནང་བའི་བསླབ་གཞིའི་རྩ་འཛིན་གྱི་སྒྲོམ་གཞིའི་འོགའཛིན་གྲྭ་གཞིར་བཞག་པའི་སློབ་ཁྲིད་ཀྱི་ནང་དོན་དང༌།སློབ་ཕྲུག་གཞིར་བཞག་པའི་སློབ་ཁྲིད་ཀྱི་ནང་དོན་ནམ་འཆར་གཞི་བཟོ་འགོད་ཀྱི་ལས་དོན་ནང་དགེ་རྒན་གྱིས་སྤྲོ་སྣང་ཆེན་པོས་ཞུགས་རྒྱུར་ཤུགས་སྣོན་རྒྱག་རྒྱུ་ཡིན།བསླབ་གཞིའི་ནང་དོན་འཆར་འགོད་བྱ་ཚུལ་འདི་ལ་འཇིག་རྟེན་ཡུལ་ཕྱོགས་གང་ས་ནས་དགའ་མོས་ཆེན་པོ་བྱེད་མུས་ཡིན་ཞིང༌།དེའི་ནང་དགེ་རྒན་ལ་ཐེ་བྱུས་བྱེད་བཅུག་པ་དེས།བསླབ་གཞིའི་ནང་དོན་འཆར་འགོད་དང་ལག་བསྟར་བྱེད་པ་པོ་གཙོ་བོ་དགེ་རྒན་རང་ཉིད་ཡིན་པའི་ཚོར་བ་བསྐྲུན་པ་ལ་བརྟེན་ནས་སློབ་ཁྲིད་ཐོག་ཕན་ནུས་ངེས་ཅན་ཞིག་ཐེབས་ངེས་ཡིན།བཙན་བྱོལ་བོད་མིའི་སློབ་གྲྭའི་དགེ་རྒན་རྣམས་ལས་ཀར་མ་ཞུགས་གོང་དང་ཞུགས་རྗེས་སུ་འོས་སྦྱོང་དང་ཟབ་སྦྱོང་ལ་བརྟེན་ནས་ཁྱད་ལས་ཀྱི་ཤེས་ཚད་དང་ལྡན་པར་བྱ་དགོས།དགེ་རྒན་རྣམས་ལ་སློབ་འཁྲིད་ཐབས་ལམ་དང་རྟོག་ཞིབ་བྱེད་ཚུལ་གྱི་སྦྱོང་བརྡར་སྤྲད་པ་བརྒྱུད་འཛིན་ཁང་ནང་རང་ཉིད་ཀྱི་འཁྲིད་བྱའི་སློབ་ཚན་དེའི་ནང་དོན་འཆར་འགོད་བྱེད་མཁན་གྱི་གྲུབ་ཆ་ཞིག་ཏུ་འགྱུར་བར་བྱ་དགོས།